FUMBU 5
Kumbi Ndingachita Wuli Asani Anyangu Atindisuza Kusukulu?
KUMBI MUNGACHITA WULI?
Ŵanaŵaniyani chakuchitika ichi: Thomas watiti walutengeku so cha kusukulu. Myezi yitatu yo yajumpha, ŵana asukulu anyaki akuwandisa nkhani yiheni ukongwa yakunanga mbiri yaki ndipu akwamba kumudana mazina ngavipongu. Nyengu zinyaki, atimuphatiya pasi manotibuku ngaki nge kuti achita waka mwangozi. Nyengu zinyaki asani we pa gulu la ŵanthu, munyaki watimututuza kuvuli kwaki, ndipu asani wang’anamuka watimuziŵa cha yo wamututuza. Anyaki angumusuza so ukongwa zana mwakuti angumulembe meseji yakumuwofyeza . . .
Asani imwi mwenga Thomas, kumbi mwatingi muchitengi wuli?
MUŴANAŴANIYENGEPU DANKHA!
Pe vinthu vinandi vo mungachita kuti mumalani ndi ŵanthu wo atikusuzani kwambula kuŵaweze. Kumbi mungachita wuli venivi?
KULIMBANA NAWU CHA. Bayibolu likamba kuti: “Munthu muzeleza walongo kukwiya kwaki kosi, kweni wazeru waŵanaŵaniyapu dankha.” (Nthanthi 29:11) Wo atikusuzani angakulekani asani mulimbana nawu cha.
MUNGAWEZIYANGA CHA. Bayibolu likamba kuti: “Mungaweziyanga cha uheni ku uheni.” (Ŵaroma 12:17) Kuweze kungachitisa kuti vinthu vinangiki ukongwa.
MUNGAYAMBIYANGA DALA MASUZU CHA. Bayibolu likamba kuti: “Munthu wakuchenje asani wawona soka wabisama, kweni wambula zeru walutiriya ndipu wakumana ndi masuzu.” (Nthanthi 22:3) Mungachita umampha ukongwa kuleka kucheza ndi ŵanthu wo angakusuzani.
AMUKENI MWAULEMU. Bayibolu likamba kuti: “Kumuka mwaulemu kuchitisa kuti munthu waleki kukwiya.” (Nthanthi 15:1) Mungamuka waka mwakuseka. Mwakuyeruziyapu, asani anyinu atikunenani kuti mwe chiduntu, mungamuka waka kuti “Ndikhumba kuti ndiphweku kamanavi waka.”
TUWANIPU. Msungwana munyaki wa vyaka 19 zina laki Nora, wangukamba kuti “Kuja cheti kulongo kuti uŵanaŵana mwazeru kulusa munthu yo watikusuza. Kweniso kungalongo kuti mwe akujiko kuphara munthu yo watikusuzani.”—2 Timote 2:24.
MUNGAJIKAYIKIYANGA CHA. Ŵanthu wo atikunenani aswera cha kuziŵa asani mutijikayikiya ndipuso asani mungatondeka kuweze. Kweni angaleka kukusuzani asani mutiŵaweze cha.
KAMBIYANI MUNTHU MUNYAKI. Munthu munyaki yo wagwiranga ntchitu ya usambizi wangukamba kuti, “Ndakambiyanga ŵana a sukulu kuti andikambiyengi asani anyawu atiŵasuza. Ivi vitovya kuti anyawu aleki kuŵasuza.”
cjk_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn